AlexejDobrolubov/national_council_slovak_2010 huggingface dataset:
90. schôdza NR SR - 14.deň - B. popoludní
Dátum: 2023-05-24
Poslanec: Zemanová, Anna (SaS)
Druh vystúpenia: Vystúpenie s faktickou poznámkou

109. Ďakujem pekne, Ondro, za tvoje vystúpenie. Myslím, že si veľmi jasne uviedol aj konkrétne príklady z praxe a niekedy naozaj neprimeranú tvrdosť zákona. A to s tým poukázaním na nebodaj stratu mandátu je naozaj veľmi vážne a len na základe hlasovania poslancov, ktorý môže byť aj je vlastne politickým orgánom, sama poznám rozhodnutia, kedy tento výbor, nie síce v tomto volebnom období, ale mohlo sa stať, ale teda z minulosti mám také znalosti, že výbor rozhodoval v rámci politicky spriaznených osôb, ktoré urobili isté prehrešky inak ako osoby, ktoré neboli politicky spriaznené s väčšinou členov výboru, a tie rozhodnutia boli naozaj veľmi nespravodlivé, nie síce až takéto dramatické, že by niekto prišiel o mandát, ale to riziko je tam a takéto politikárčenie, i keď na základe istého porušenia zákona, ktorý by sa nemalo stať, ale niektoré tie porušenia, ktoré už aj tu bolo povedané, a povedali ich viacerí predrečníci aj z opozície, aj z koalície, že sú neprimerané a že bolo by dobré naozaj ich upraviť, aby kvôli jednému dňu oneskorenia nejakého podania alebo niečo také, že nešlo o zámer nepodať oznámenie o majetku verejného funkcionára, ale naozaj možno o drobnú nedbanlivosť a poukazovať to na to, že nikto vôbec nepodal, pričom vtedy v tom prípade je to jemnejšie trestanie ako ten. čo podal o jeden deň neskôr. Ďakujem pekne za tvoje vystúpenie.
90. schôdza NR SR - 14.deň - B. popoludní
Dátum: 2023-05-24
Poslanec: Zemanová, Anna (SaS)
Druh vystúpenia: Vystúpenie s faktickou poznámkou

97. Ďakujem pekne. Ja si myslím, že naozaj je potrebné, aby sa upravili tieto ustanovenia ohľadom preukazovania majetku, pretože samotný výbor, ktorý rozhoduje, mnohokrát rozhoduje politicky a nespravodlivo a je dobré, aby sa v takýchto veciach nepolitikárčilo, pretože aj tie sankcie, ktoré vyplývajú z tohto zákona, by mali byť spravodlivé. A je zbytočné následne potom preukazovať nejaké námietky cez Ústavný súd, ktorý taktiež nemá inú možnosť, ako mnohokrát rešpektovať rozhodnutie toho príslušného výboru, ale tu politic... to politické rozhodovanie v tomto zákone nerieši. Čiže je dobré, aby bolo nastavenie jasné v zákone a aby sa nemohlo politikárčiť v tomto výbore. Ďakujem.
90. schôdza NR SR - 14.deň - A. dopoludnia
Dátum: 2023-05-24
Poslanec: Zemanová, Anna (SaS)
Druh vystúpenia: Vystúpenie v rozprave

153. Podpísaní poslanci, 31 poslancov Národnej rady Slovenskej republiky podávame týmto podľa § 85 ods. 3 zákona Národnej rady Slovenskej republiky č. 350/1996 Z. z. o rokovacom poriadku návrh na opakovanie druhého čítania k návrhu skupiny poslancov Národnej rady Slovenskej republiky na vydanie zákona o turistických trasách a o zmene a doplnení niektorých zákonov. Navrhujeme predsedovi Národnej rady, aby sa Národná rada Slovenskej republiky uzniesla, že uvedený návrh zákona prerokuje len na schôdzi Národnej rady podľa § 85 ods. 4 písm. c). Návrh odôvodňujeme potrebou vykonania legislatívnych úprav formou pozmeňujúceho návrhu, ktorou je predložený v opakovanom druhom čítaní, ide vlastne o kolíziu, ktorú si všimla parlamentná legislatíva v rámci schválených návrhov, tak aby ten návrh bol v prípade schválenia v poriadku. Ďakujem pekne.
90. schôdza NR SR - 13.deň - B. popoludní
Dátum: 2023-05-23
Poslanec: Zemanová, Anna (SaS)
Druh vystúpenia: Vystúpenie s faktickou poznámkou

40. Nikto tu neobhajuje výrok pána Šuchu, ale neni tu, takže sa patrí, aby to jeho stanovisko odznelo. Pán Šucha sa na výbore ospravedlnil za, za výrok, ktorý sa mohol niekoho dotknúť, i keď bolo to použité ako hyperbola, ale mrzelo ho, že teda niekoho sa tie jeho slová, hoci ich tak nemyslel, mohli dotknúť. Za to sa ospravedlnil a myslím si, že väčšina prítomných na výbore sme jeho ospravedlnenie akceptovali a sme mu to aj povedali. Veľmi pekne ďakujem, Janko Benčík, za tie ilustračné citácie, ktoré naši kolegovia, ústavní činitelia nie jedenkrát používajú, nielen na fórach Národnej rady, ale aj mimo. Mňa čo mrzí je, že z celej tej konferencie alebo z toho, že nikto sa tu nerozpráva a nevnímate ten predmet, o čom sa tá konferencia viedla. Hovoríte len o dvoch riadkoch, ktoré sú prepisom tejto debaty, ale nehovoríte o tom, že vlastne tam poukazovali na sexuálne obťažovanie žien, na hanlivé vyjadrovanie sa na ženy, ale aj na že naozaj na Slovensku historicky je opisované, že žena je podriadená mužovi, že je to v našich príbehoch, rozprávkach, je to aj v ľudových piesňach uvedené, čiže naozaj je to v tom kontexte našej histórie takýmto spôsobom zakódované a jednoducho proste je to, je to realita, s ktorou je potrebné niečo urobiť, aby sa nediali takéto veci. Áno, ale je to aj vôľa tohto väčšinového parlamentu, kde parlament odmietol Istanbulský dohovor, kde odmietol odsúhlasiť odsúdenie... (Prerušenie vystúpenia časomerom.)
94. schôdza NR SR - 8.deň - A. dopoludnia
Dátum: 2023-06-23
Poslanec: Záborská, Anna (OĽANO)
Druh vystúpenia: Vystúpenie s faktickou poznámkou

51. Ďakujem pekne, pán predseda. Celé toto je len náplasť, pani poslankyňa Cigániková... (Prerušenie vystúpenia predsedajúcim.) Pčolinský, Peter, podpredseda NR SR 52. Hovorte, prosím, do mikrofónu, lebo vás nepočuť. Záborská, Anna, poslankyňa NR SR 53. Áno, dobre. Celý tento váš návrh je len náplasť na zle fungujúce zdravotníctvo. Predsa nie je možné a nie je morálne, a to, čo ste povedali, že musíme navýšiť zisk zdravotných poisťovní, aby poskytovali kvalitnejšiu zdravotnú starostlivosť, poisťovne zdravotnú starostlivosť neposkytujú. Poskytujú to poskytovatelia a oni len nakupujú alebo preplácajú určitý objem zdravotnej starostlivosti. Problém na Slovensku nie je zisk zdravotných poisťovní. Problém na Slovensku je objektivizácia nákladov na zdravotnú starostlivosť, ktorá vychádza z Ústavy Slovenskej republiky. To nie je pravda, že neexistuje krajina, kde poisťovne nemajú zisk. Keď som sa opýtala v Izraeli, koľko majú zdravotné poistenie z verejného poisťovňa, poistenia zisk, tak sa ma ten pán opýtal, že nerozumel mojej otázke. To je nemorálne! To nie je, nie je dobré. A keď hovoríte o pripoistení, že nikto ho nemá, tak rokujme dovtedy, kým ho neurobíme. Predsa sme, teraz zavádzame zrušenie detskej pohotovosti, ale nikto sa tých ľudí nepýtal, nikto, povieme, však, však postupne ich vychovávame, vychovávajme, aby to prijali. Tak vychovávajme ľudí, aby prijali pripoistenie. Nieže povieme, že O. K., dáme zdravotným poisťovniam zisk a je tu super a bude dobre poskytovaná zdravotná starostlivosť. Celé zle.
94. schôdza NR SR - 7.deň - A. dopoludnia
Dátum: 2023-06-22
Poslanec: Záborská, Anna (OĽANO)
Druh vystúpenia: Vystúpenie s faktickou poznámkou

80. Ďakujem pekne, pán predseda. Aj toto vystúpenie Igora Matoviča dokázalo, že je dôsledným bojovníkom proti korupcii. Dokázal to, keď jeho strana bola v opozícii a o to viacej teraz, keď mala príležitosť vo vláde. Robil to a robí napriek tomu, že je v osobnom ohrození, rovnako ako jeho rodina. Ukázal to aj teraz v zákone o poisťovniach, kde upozornil na mnohé korupčné konania. A teraz jednu zaujímavosť. Blížia sa predčasné parlamentné voľby. Väčšina demokratických politických strán má vo svojom programe boj proti korupcii a pritom tieto politické strany majú zásadné výhrady voči tomu, aby Igor Matovič s nimi, so svojou stranou s nimi tvoril koalíciu. To je to, je to paradox slovenskej politiky, že človek, ktorý sa toľké roky snaží bojovať proti korupcii a iné strany to schvaľujú, nechcú s ním spolupracovať. Ja verím, že sa to do volieb zmení. Ďakujem pekne.
90. schôdza NR SR - 15.deň - A. dopoludnia
Dátum: 2023-05-25
Poslanec: Záborská, Anna (OĽANO)
Druh vystúpenia: Vystúpenie s faktickou poznámkou

22. Ďakujem veľmi pekne, pán predseda. Pán predseda Viskupič, veľmi dobre sa mi počúvali vaše slová, keď ste obhajovali suverenitu Slovenskej republiky vo finančných otázkach. Veľmi mi to pripomínalo vystúpenie vášho pána predsedu Richarda Sulíka v Európskom parlamente, ktorý vždy sa prihlásil, keď bola ohrozená zvrchovanosť Slovenskej republiky. Ja by som bola ale veľmi rada, keby ste takto plemenne alebo takto dôsledne obhajovali Slovenskú republiku a jej zvrchovanosť aj v kultúrno-etických otázkach, pretože v týchto otázkach v roku 2002 parlament Slovenskej republiky prijal deklaráciu, a aj všetky zmluvy hovoria o tom, že v otázkach poskytovania zdravotnej starostlivosti, v otázkach rodinného práva je absolútna zvrchovanosť národného štátu. Ale zopakujem to znovu. Ďakujem vám za vaše vystúpenie a za hájenie Slovenska. Navyše aj ukotvenie toto v Ústave Slovenskej republiky. Ďakujem veľmi pekne.
90. schôdza NR SR - 14.deň - B. popoludní
Dátum: 2023-05-24
Poslanec: Záborská, Anna (OĽANO)
Druh vystúpenia: Vystúpenie s faktickou poznámkou

159. Ďakujem pekne, pán predseda. Pani predkladateľka hovorila o tom, že v západnej Európe je interrupčná tabletka bežná. Nejaký čas som v tej západnej Európe žila, a keď sa interrupčná tabletka zavádzala v západných krajinách, tak tie pravidlá užívania alebo používania tejto tabletky boli približne rovnaké, ako hovorí pani predkladateľka vo svojom zákone. A teraz, v súčasnosti, a už pred štyrmi rokmi alebo troma rokmi, keď som odišla z Európy, táto tabletka sa užíva doma, čiže obidve fázy užívajú tie ženy doma, nie prvú, ako ona navrhuje v zdravotníckom zariadení, a dokonca interrupčnú tabletku môžu predpísať obvodní lekári bez toho, že by pred tým bola nejaká gynekologická konzultácia, a preto štatistiky zo západných krajín sú pomerne priaznivé, lebo do nich sa dostanú len tie prípady, ktoré sú hospitalizované. Nie sú to prípady, ktoré, kde tie ženy užívajú tie tabletky doma. A tá chirurgická interrupcia je oveľa ťažšie zneužiteľná ako tá, tá tabletková. Čiže to je jeden z dôvodov, voči ktoré... pre ktorý som zdržanlivá voči užívaniu tejto tabletky. Ďakujem pekne.
90. schôdza NR SR - 14.deň - B. popoludní
Dátum: 2023-05-24
Poslanec: Záborská, Anna (OĽANO)
Druh vystúpenia: Vystúpenie v rozprave

151. Ďakujem pekne, pán predseda. Vážené kolegyne, vážení kolegovia, ctená snemovňa, v súlade s § 80 ods. 1 zákona o rokovacom poriadku som bola určená za spravodajkyňu k návrhu uvedeného zákona (tlač 1679). Návrh zákona spĺňa z formálnoprávnej stránky náležitosti uvedené v rokovacom poriadku a v legislatívnych pravidlách tvorby zákonov. Zo znenia uvedeného uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali: Ústavnoprávny výbor a Výbor Národnej rady pre zdravotníctvo. Za gestorský výbor navrhujem Výbor Národnej rady pre zdravotníctvo a odporúčam, aby výbory prerokovali predmetný návrh zákona v druhom čítaní do 30 dní a v gestorskom výbore do 32 dní od prerokovania návrhu zákona v Národnej rade v prvom čítaní. Pán predseda, otvorte, prosím, všeobecnú rozpravu. Ďakujem.
90. schôdza NR SR - 14.deň - A. dopoludnia
Dátum: 2023-05-24
Poslanec: Záborská, Anna (OĽANO)
Druh vystúpenia: Vystúpenie s faktickou poznámkou

98. Ďakujem pekne, pán predseda. Musím celkom úprimne povedať, že nie so všetkými bodmi tejto novely súhlasím, ale chcem podporiť otázku kompetencií Národnej rady, otázku kompetencií vlády. Ja sama mám skúsenosť, neviem presne, nespomínam si, v akej záležitosti bol... to bolo, ale kde bola flagrantne porušená subsidiarita, a týkalo sa to bytostne Slovenskej republiky a žiadala som aj vládu, aj parlament, aby využili žltú kartu, a musím povedať, že sa na mňa s údivom pozerali, že prečo by proti niečomu, čo navrhuje Európska únia, mali využiť žltú kartu. Je to dobré, pretože ľudia aj vo verejnosti proste nadávajú na to, čo všetko nám Európska únia nariaďuje, čo chce, aby sme urobili, ale neuvedomujú si, že je to vo veľkej časti vina vlády Slovenskej republiky, ktorá na zasadnutiach Rady nepoužije svoje, nevyužije svoje právomoci, a zároveň aj vina parlamentu, ktorý mnoho razy v tom zozname, ktorý je predložený, a tých bodov, ktoré sa rokujú na Rade, paušálne s nimi súhlasí a nejak bližšie ich neanalyzuje, čiže v tomto bode som veľmi rada, že si to do toho zákona dal. Ďakujem pekne.
90. schôdza NR SR - 14.deň - A. dopoludnia
Dátum: 2023-05-24
Poslanec: Záborská, Anna (OĽANO)
Druh vystúpenia: Vystúpenie s faktickou poznámkou

68. Ďakujem veľmi pekne, pán predseda. Ja by som rada podporila ten návrh, ktorý predložil pán poslanec Vetrák. Po mojich 15-ročných skúsenostiach v Európskom parlamente môžem povedať, že princíp subsidiarity a proporcionality sa stal akousi mantrou, ale nebol dodržiavaný, a myslím si, že ani, ani národný parlament Slovenskej republiky proste nevyužil všetky možnosti, ktoré mal, keď pripomienkoval niektoré predložené návrhy, čiže bude dobré, keď sa to upresní, a ja veľmi rada tento návrh zákona podporím. Ďakujem pekne.
90. schôdza NR SR - 13.deň - B. popoludní
Dátum: 2023-05-23
Poslanec: Záborská, Anna (OĽANO)
Druh vystúpenia: Vystúpenie v rozprave

106. Ďakujem pekne, pán predseda. Milé kolegyne, milí kolegovia, ctená snemovňa, dovoľte mi, aby som v krátkosti uviedla tento návrh zákona. Predložený návrh zákona je v súlade s programovým vyhlásením vlády, ktoré hovorí, že budeme podporovať zvyšovanie povedomia o totalitných obdobiach slovenskej histórie. Osobitne chceme si pripomenúť tých, ktorí nebojácne 25. marca 1988 sa postavili na obranu ľudských práv a poukázať na tento významný deň slovenských dejín ako deň hrdosti. Navrhuje sa zavedenie nového štátneho sviatku 25. marca Deň zápasu za ľudské práva, výročie Sviečkovej manifestácie. Tento rok sme si pripomenuli 35. výročie tohto dňa. Pätnásty marec je jeden z najvýznamnejších výročí v novodobých slovenských dejinách. Obyvatelia Slovenska spoločne vystúpili a žiadali dodržiavanie občianskych práv v Československu pre všetkých občanov, veriacich, aj neveriacich. V tomto ohľade je to kvalitatívne významný prelom, pretože dovtedy, kým sa robili manifestácie, tak buď to boli manifestácie neveriacich, alebo manifestácie veriacich. A v tento deň sa spojila celá Československá republika, teda ľudia tí, ktorí žili na území Slovenska. Kvalitou občianskeho odporu, šírkou záberu požiadaviek, odvahou zoprieť sa totalitnej moci a reálnym utrpením možno tento deň považovať za systémový začiatok definitívneho pádu komunistickej totality na Slovensku, ku ktorému došlo 17. novembra 1989. Zásahom štátnych bezpečnostných zložiek Verejnej bezpečnosti a štátnej bezpečnosti pri Sviečkovej manifestácii boli hrubo zasiahnuté občianske práva a slobody. Hlavne právo na slobodu zhromažďovania sa zaručenú Ústavou Slovenskej republiky z roku 1960. Mohli by sme predpokladať, tak ako pri iných právach, že v Ústave Slovenskej republiky právo na zhromažďovanie rovnako ako napríklad právo na vierovyznanie podľa vyjadrenia niektorých zodpovedných ľudí neplatili v Československu, boli v tej ústave len kvôli zahraničiu. Bol porušený aj medzinárodný pakt o občianskych a politických právach, ktorý Československá socialistická republika prijala v roku 1976 a tiež boli porušené závery Helsinského aktu z roku 1975 a závery následnej Madridskej konferencie z roku 1983. V našom zákone spoločne s kolegami navrhujeme, štátny sviatok 25. marca Deň zápasu za ľudské práva a výročie Sviečkovej manifestácie, ktoré bude štátnym sviatkom, ale nebude dňom pracovného pokoja. By som vás chcela veľmi úprimne požiadať o podporu tohto zákona a posunutie do druhého čítania. Ďakujem za pozornosť.
90. schôdza NR SR - 13.deň - A. dopoludnia
Dátum: 2023-05-23
Poslanec: Záborská, Anna (OĽANO)
Druh vystúpenia: Vystúpenie s faktickou poznámkou

39. Ďakujem pekne, pán predseda. Pán kolega Dostál, ja si veľmi vážim to, že ste poňali interrupcie, začiatok života a v ochranu života, práva matky, práva plodu komplexne a možno aj preto dávame do tých základných ustanovení ten bod, že tento zákon ustanovuje podmienky umelého ukončenia tehotenstva so zreteľom na ochranu ľudského života už pred narodením na ochranu života a zdravia matky a v záujme plánovaného a zodpovedného rodičovstva. Všetky tieto tri body sú rovnocenné. My nedávame pred to dieťa alebo potom matku alebo podobne. K tomu, k tým štyridsiatim ôsmim hodinám, čo ste hovorili, tak v para..., z čoho sme možno, čo sa dá aplikovať na to, že v § 6 ods. 9 zákona o zdravotnej starostlivosti sa hovorí, že informovaný súhlas sa nevyžaduje v prípade neodkladnej starostlivosti, ak nemožno včas získať informovaný súhlas, ale ho možno predpokladať. Čiže dalo by sa aj v súčasnej dobe použiť tento paragraf a riešiť interrupciu, ak sa jedná o neodkladnú zdravotnú starostlivosť, ale v druhom čítaní si myslím, že to treba upraviť, aby bolo jasné, že v prípade neodkladnej starostlivosti netreba čakať dva dni, v každom prípade ďakujem za vaše vysvetlenie a sa s ním stotožňujem. Ďakujem pekne.
90. schôdza NR SR - 12.deň - A. dopoludnia
Dátum: 2023-05-19
Poslanec: Záborská, Anna (OĽANO)
Druh vystúpenia: Vystúpenie v rozprave

151. Ďakujem veľmi pekne, pán predseda. Ja len niekoľko poznámok k tejto téme na záver. Je to téma, ktorá je stará 20 rokov. Pred 20 rokmi v zahraničí vyšla knižka, ktorá sa volala Telo a duša a v tej knihe sa hovorilo o nútených alebo nedobrovoľných alebo, ako by som ich nazvala, sterilizáciách. Bolo to vo volebnom období 2002 - 2006, a vtedy sa, vtedy minister zdravotníctva Rudolf Zajac vymenoval vyšetrovaciu komisiu, ktorú, ktorá mala preskúmať tieto prípady. Treba povedať, že prihlásilo sa len sedem žien. Môžeme povedať, že v tých, v tom období 2002 - 2003, lebo to bolo hneď na začiatku volebnom období, volebného obdobia, sedela som vtedy v tomto parlamente, ešte žilo, hej, viacero, by sa predpokladalo, viacero žien, ktorí túto sterilizáciu podstúpili a vlastne ja nechcem hovoriť o objektívnosti, nechcem hovoriť o, o dobrej vôli alebo ja neviem, neviem podrobnom skúmaní v týchto svedectiev, ale vlastne vtedy tá komisia vlastne nepotvrdila protiprávnosť týchto sterilizácií. Bolo to aj preto, a to, čo hovoril aj Peter, že tam chýba dokumentácia. Hej? Že vlastne tá dokumentácia neexistuje, čiže sa nepokračovalo, nepokračovalo v skúmaní tohto javu a ja som rada, že to Peter znovu otvoril v tom 21. roku a vlastne po 20 rokoch môžeme uzavrieť túto kapitolu. Dôležito je možno povedať, že to nebola štátna zdravotná politika, že to nebolo nariadenie ministerstva alebo neviem koho, aby sa v istej skupine alebo plošne na Slovenku sterilizovali ženy za istých podmienok alebo v istých situáciách, bola to iniciatíva jednotlivých lekárov, dokonca sa nedá povedať ani, že to bola iniciatíva jednotlivých zdravotníckych zariadení. Myslím si, že je to dôležité, a práve preto som si dovolila túto záverečnú poznámku. Pán predseda, navrhujem, aby hlasovanie bolo v utorok o jedenástej hodine. Ďakujem veľmi pekne.
90. schôdza NR SR - 9.deň - A. dopoludnia
Dátum: 2023-05-16
Poslanec: Záborská, Anna (OĽANO)
Druh vystúpenia: Vystúpenie s faktickou poznámkou

54. Ďakujem pekne, pán predseda. Ja ďakujem tebe, Igor, že si zosumarizoval a pripomenul všetky tie aktivity, ktoré sa za toto volebné obdobie urobili, pretože často sa na to zabúda. Keď si hovoril o dôležitosti matiek pre túto spoločnosť a ich istú obetu za to, že porodia a starajú sa o deti, spomenul si, že obetujú svoju profesionálnu kariéru, alebo ju majú podstatne sťaženú a ťažšie sa presadzujú ako ženy, ktoré deti nemajú. Ale chcem pripomenúť, že nielen toto. Matky, ktoré majú deti a, samozrejme, majú ich aj pre radosť v tej rodine, ale zároveň sa obetujú pre dobro spoločnosti, pri každom tehotenstve riskujú svoj život. V rokoch 2007 až 2018 umrelo v Slovenskej republike v priebehu tehotnosti a do 42 dní po jej skončení 84 matiek, z toho 31 zomrelo priamo, teda v súvislosti s tehotenstvom. Sú to nezanedbateľné čísla a aj toto treba pripísať k dobru tým matkám, ktorým chceme aj túto obetu vynahradiť týmto zákonom. Ďakujem pekne.
90. schôdza NR SR - 9.deň - A. dopoludnia
Dátum: 2023-05-16
Poslanec: Záborská, Anna (OĽANO)
Druh vystúpenia: Vystúpenie s faktickou poznámkou

44. Ďakujem veľmi pekne všetkým kolegom za ich príspevky, a všetky tieto príspevky nasvedčujú tomu, že nám nejde o žiaden populizmus, nám ide o spravodlivosť, o spravodlivé ohodnotenie tých, ktorí prinášajú dobro do spoločnosti. Už aj Gary Becker, ktorého som spomínala, americký ekonóm, ktorý dostal Nobelovu cenu práve za neviditeľnú prácu matiek, hovorí o tom, že v prvom kole sa toto ohodnotenie musí udiať na dlh. Je to dlh, ktorý je odôvodniteľný a ktorý sa v budúcnosti mnohonásobne vráti nielen v spoločnom dobre, ale aj finančne. Čiže veľká vďaka vám, ktorí ste ma celý čas podporovali, a našla som vo vás skutočne ľudí, ktorým na rodinách, deťoch, mamám, otcom záleží. Ďakujem pekne.
90. schôdza NR SR - 9.deň - A. dopoludnia
Dátum: 2023-05-16
Poslanec: Záborská, Anna (OĽANO)
Druh vystúpenia: Vystúpenie s faktickou poznámkou

6. Ďakujem veľmi pekne, pán predseda. Milan Kuriak vo svojom príhovore vyzdvihol tie dva sviatky, ktoré sme si teraz pripomínali, a to je Deň matiek v nedeľu a v pondelok Medzinárodný deň rodiny. Žijeme v spoločnosti, kde rodina nie je in. Ženy matky nie sú in. Mať deti tiež nie je in. Napriek tomu aj na Slovensku ešte žije veľa žien a veľa mužov, ktorí idú proti tomuto mainstreamu a tie deti majú. Tie deti vychovávajú, vychovávajú nových daňových poplatníkov, a preto si musíme uvedomiť, že schválenie tohto zákona, ktorý predkladá Igor Matovič, je veľmi dôležité aj existenčne. Ďakujem pekne.
65. schôdza NR SR - 4.deň - A. dopoludnia
Dátum: 2022-04-29
Poslanec: Zahorčák, Viliam (SMER - SD)
Druh vystúpenia: Vystúpenie s faktickou poznámkou

120. Ďakujem veľmi pekne za slovo, vážený pán predsedajúci. Pán poslanec Kamenický, Lacko, tvoje vystúpenie bolo veľmi podnetné a aj ono svedčí o tom, že doba, ktorú v súčasnosti na Slovensku žijeme, je veľmi zaujímavá a z môjho pohľadu určite vojde do dejín. Nie však tým, čo by sme si priali, že to je doba, ktorá je dobrá pre ľudí, že je to doba, v ktorej sa im dobre žije, pretože všetky tie výdobytky sa k nim dostávajú, ale do dejín vojde z viacerých hľadísk ako doba obludná. Zlatým klincom tej obludnosti určite budú politické procesy, ktoré sa tu spustili. Zdá sa však, že všetkým tým, ktorí ich spúšťajú, na tom absolútne nezáleží. No a prečo im to je ľahostajné? Už sa to tu viacerí pýtali. No preto, že ich cieľom je čosi iné než to, čo by sme si priali. Ich cieľom je politická pomsta. A druhým cieľom je, ako si ty poukázal, potrebujú aj čímsi prekryť čoraz väčšie svoje až takmer bezohľadné prešľapy. Tie svedčia jednak o tom, že transparentnosť a čistota, ktorou sa tak oháňajú, sú pre nich len prázdne pojmy, že sú to len masky, za ktorými sa snažia ukryť tie svoje pravé tváre. Ak by orgány činné v trestnom konaní naozaj boli nezávislé, ak by mali rozviazané ruky, čo s obľubou tvrdia, tak toto si už, na čo si poukázal, rozhodne všimnúť mali, rozhodne už mali konať, rozhodne už mali o tom nezávislé médiá informovať, ale čo by sme mohli čakať v tejto zaujímavej dobe. Je veľmi veľký predpoklad, že tá orientácia, ktorá je dnes nastavená, im nedovolí, aby tá spravodlivosť až k nim dobehla. Ďakujem.